Document ID: 31997D0848

KOMMISSIONENS BESLUTNING af 3. december 1997 om en dispensationsanmodning fra Tyskland i henhold til artikel 8, stk. 2, litra c, i Rådets direktiv 70/156/EØF om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (Kun den tyske udgave er autentisk) (97/848/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (1), senest ændret ved Europa-Parlamentets og Rådets direktiv 97/27/EF (2), særlig artikel 8, stk. 2, litra c), og
ud fra følgende betragtninger:
Tyskland har den 10. juni 1997 afsendt den dispensationsanmodning, som Kommissionen har modtaget den 23. juni 1997, og som var ledsaget af en rapport med det i nævnte artikel 8, stk. 2, litra c, krævede indhold; anmodningen omhandlede produktion og montering af ruder af hård plast (polycarbonat) som bagerste sideruder på én køretøjstype;
ifølge den fremførte begrundelse kan bestemmelserne i Rådets direktiv 92/22/EØF af 31. marts 1992 om sikkerhedsruder og materiale til ruder på motorkøretøjer og påhængskøretøjer dertil (3), ikke opfyldes af sådanne ruder og monteringen af dem, hvilket er korrekt;
det pågældende EF-direktiv vil blive ændret, således at sådanne ruder kan produceres og monteres;
foranstaltningen i nærværende beslutning er i overensstemmelse med udtalelse fra det udvalg for tilpasning til den tekniske udvikling, som er nedsat ved direktiv 70/156/EØF -
VEDTAGET FØLGENDE BESLUTNING:
Artikel 1
Den anmodning, som Tyskland har indgivet vedrørende dispensation for produktion og montering af ruder af hård plast (polycarbonat) som bagerste sideruder på den type motorkøretøj, de er bestemt for, imødekommes.
Artikel 2
Denne beslutning er rettet til Forbundsrepublikken Tyskland.
Udfærdiget i Bruxelles, den 3. december 1997.

Labels: 8
18
15
1